text: 
  Dronningen har to gange før i sin regeringstid holdt bal for et 
  bredt udsnit inden for kunstens verden. Det var i 1976 og i 1985. 
  Kunstnerne behøver ikke at frygte, at de ved den lejlighed selv skal 
  levere et nummer. Livgarden spiller taffelmusik, og der skal danses 
  lancier. Hvem der skal spille op til dans, skal helst være en 
  overraskelse.
  
  PRINSERNE ER MED
  
  Kronprins Frederik og prins Joachim, der i denne weekend kommer hjem 
  fra Malaysia, hvor de har været på ferie med deres far prins Henrik,
   skal også med til ballet. Prins Henrik kommer først om en uge hjem
   fra Malaysia, hvor han skal sejle.
  
  Af de mange andre, der glæder sig over hoffets invitation kan nævnes 
  balletdanserne Alexander Kølpin og Rose Gad, operasanger Guido Paevatalu
   og hans kone Susanne Rolind, Eva Deichmann på Det Kgl. Teater, der 
  har arbejdet meget sammen med Dronningen i forbindelse med Dronningens 
  sceneografi på " Et Folkesagn ", og Margrethe har i den sammenhæng 
  heller ikke glemt sine kolleger, sceneografen Lars Juhl og Jens Jacob 
  Worsaae.
  
  
  
  